AlexejDobrolubov/national_council_slovak_2010 huggingface dataset:
23. schôdza NR SR - 4.deň - A. dopoludnia
Dátum: 2024-11-29
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

66. Ďakujem, kolega Kalivoda, že mi dávate teda priestor a pripomenuli ste mi, že áno, toto som ešte nestihla povedať, pretože vždy tu počúvame, že áno, je potrebné konsolidovať, je potrebné konsolidovať, keď sa povie niečo konkrétne, počujeme od vás útoky. Nie, ja som vo vláde nikdy nebola, ani Progresívne Slovensko vo vláde nikdy nebolo, ale dobre. Hovoríte o konsolidácii, ale vaše činy tomu nevypovedajú. Prvá vec, zvyšovanie platov pre členov vlády. Toto je ten odkaz, ktorý dávajú ľuďom. Nie, platové tabuľky nebudeme zvyšovať ani upratovačkám, krútite hlavou. Ja viem, že to neni tá kľúčová finančná položka, to je to symbolické, čo vaši predstavitelia odkazujú ľuďom v tejto krajine. Ale teda keď chceme hovoriť o veľkých peniazoch, stámilióny na plošnú energopomoc, stámilióny na nákupy nových dopravných lietadiel v rezorte obrany, a tu sa nebavíme iba o obrane, ale o civilných business jetoch a aj včera tu o tom hovoril môj kolega. Naozaj si priznajme, že aj tá tzv. konsolidácia, ktorú ani skutočne konsolidáciou nazvať nemôžme, aj váš rozpočet, ktorý predkladáte, vždy odzrkadľuje nejaké priority. A pre vás to školstvo nie je priorita, pre žiadnu z Ficových vlád nikdy školstvo nebola priorita a vidíme to aj dnes. A kebyže vidíme skutočné šetrenie, kebyže naozaj ukážete, že áno, uťahujú sa opasky všade, začínajú tí navrchu, aby išli príkladom, šetrí sa na ministerstvách, šetrí sa všade, tak potom by sme brali to, že sa šetrí aj na tých učiteľoch. Ale kým sa rozhadzuje všade inde, ale učiteľom poviete, že dva a polroka budú mať zmrazené tabuľkové platy a infláciu si majú neviem kde vykryť, tak potom sa nebavme o šetrení. Ďakujem.
23. schôdza NR SR - 3.deň - A. dopoludnia
Dátum: 2024-11-28
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

24. Ďakujem za slovo. A ďakujem, kolega Kišš, že si jasne pomenoval, že toto je rozpočet, ktorý nemyslí na budúcnosť. A naozaj treba jasne povedať, že jedným z porazených tohto rozpočtu sú práve učitelia. A myslím, že sa nikto nemôže čudovať, že včera všade po Slovensku prebiehal tichý protest učiteľov, a verím, že budú nasledovať aj hlasnejšie, aj hlasnejšie formy protestu, pretože toto je rozpočet, ktorý spôsobí nárast cien, tá inflácia na budúci rok sa odhaduje na minimálne 5 % aj na bežné potraviny, aj na bývanie, a pritom učiteľom sa stále nezvyšujú tabuľkové platy. Táto vláda, štvrtá vláda Roberta Fica si priamo do programového vyhlásenia napísala záväzok, vy ste napísali záväzok, že učiteľom sa budú každý rok zvyšovať mzdy, a nezvýšili sa im tabuľkové platy ani v roku 2024 a v tomto rozpočte, podľa tohto rozpočtu sa im nezvýšia ani v roku 2025. To znamená, že životná úroveň im bude klesať. A to je jedna z tých vecí, v ktorom tento rozpočet nemyslí na budúcnosť, že tu sa nebavíme len o dlhu, ale aj o vzdelanosti našich detí a o tom, kto vychováva naše deti a nakoľko si ich vážime. A podľa tohto rozpočtu si učiteľov a celkovo zamestnancov v školstve, žiaľ, nevážite. Ďakujem.
22. schôdza NR SR - 7.deň - A. dopoludnia
Dátum: 2024-10-30
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

28. Ďakujem pekne za reakcie od pánov kolegov. Pán Janas, vy ste to nazvali také slovenské sebabičovanie, keď teda pomenujeme, že niektoré veci u nás úplne nefungujú. Je to vec pohľadu, ale ja to tak nevidím, ja si myslím, že my sme preto v politike a preto tvorcovia verejných politík, aby sme sa usilovali, aby sa v tejto krajine v jednotlivých oblastiach žilo lepšie. A ten svet ide pomerne rýchlo dopredu, v oblasti ako vysoké školy a veda a výskum to vidíme jasne a myslím si, že by nemalo byť naším cieľom sa iba uspokojiť s nejakým súčasným stavom, ktorý v porovnaní s inými nie je zrovna najlepší, aleže práve by malo byť našou snahou objektívne zhodnotiť súčasný stav a mať nejakú víziu o lepšej budúcnosti. A čo sa týka toho financovania, no tam môžem s vami jedine súhlasiť, akurát rozdiel je, že vy sedíte v koalícii a ja v opozícii, tak áno, môžme tu opakovať, včera sme tiež veľa hovorili o financovaní, môžme tu opakovať o tom, že treba zlepšiť financovanie, že treba zlepšiť internáty, my to aj opakujeme ako opozícia, ale v konečnom dôsledku vy ste koalícia, vám vláda skladá účty a je to vaša zodpovednosť túto tému posunúť ďalej. A, pán Habánik, možno k tomu poslednému, tak keď sú povodne, tak ide o nejaký havarijný stav, to nevnímam, že by malo byť vyplácané cez dotačnú schému. A viete, vždy keď sa v zákone raz otvorí nejaké okienko pre netransparentný proces, tak skôr alebo neskôr hrozí, že sa to bude zneužívať. A to teraz nie je, ja teda nepodozrievam nikoho konkrétneho zo súčasného vedenia alebo pracovníkov ministerstva, ja hovorím o tom, že ste tu pootvorili nejaké dvierka v zákone a myslím si, že takéto dvierka by tam nemali byť, lebo hrozí zneužitie. Ďakujem.
22. schôdza NR SR - 6.deň - B. popoludni
Dátum: 2024-10-29
Poslanec: Gažovičová, Tina (PS)
Druh vystúpenia: Vystúpenie s faktickou poznámkou

112. Ďakujem za slovo. Ja to nechcem naťahovať, ale predsa len ešte jedna poznámka k tomu financovaniu, keď sa tomu venoval aj kolega Šmilňák. Ono totiž teraz veľa aj v médiách rezonuje, že vraj ide miliarda navyše na školstvo, tak by som chcela aj tuto v pléne zdôrazniť, že to je naozaj suma iba na papieri. Z toho viac ako polovica sú peniaze, ktoré doteraz išli na materské školy a aj ďalej pôjdu na materské školy, akurát už nepretečú cez obce, ale cez iný kohútik, cez ministerstvo školstva, inak sa tam nič nemení. A aj v tej zvyšnej polovici, my sme to začali analyzovať a nám to vychádza, že približne ďalšia asi štvrtina sú veci, ktoré nijako nebudú mať reálny vplyv na skutočnú kvalitu vzdelávania, lebo súvisia len s tým, že nám napríklad, nám prichádzajú silnejšie populačné ročníky, čiže sa zvyšujú náklady na normatív, alebo sa zvyšujú odvody, čiže len 25 mil. rovno pôjde napríklad späť do Sociálnej poisťovne, alebo do zdravotnej. A keď sme si to teda rozpočítali, naozaj je tam možno 250 mil., ktoré by mohli aspoň trošku prispieť ku kvalite vzdelávania, ale to máme potom rozdelené od materských škôl cez regionálne školstvo, cez vysoké až po vedu a výskum. Ono to naozaj nie je veľa peňazí. A dokonca sa nám predbežne zdá, budeme to ešte analyzovať, že ten pomer HDP, čo tu aj kolega Šmilňák hovoril, že Slovensko ide ešte dole, niežeby sme sa približovali k tým škandinávskym krajinám, že by nám aspoň rástlo to percento HDP, ktoré dávame do školstva, nie, jednoducho u nás naozaj, žiaľ, aj na tomto rozpočte sa ukazuje, že to školstvo nie je priorita. A je to škoda a všetci na to doplatíme. Ďakujem.
39. schôdza NR SR - 8.deň - A. dopoludnia
Dátum: 2025-09-19
Poslanec: Gašparovič, Štefan (SMER - SD)
Druh vystúpenia: Vystúpenie

148. Ďakujem za slovo. Ja len v krátkosti. Laci, však aj ty si bol sedem rokov, alebo šesť rokov starosta, takže dobre to poznáš. Ty si určite nikdy nesiahol na bežné výdavky, na rezervný fond, si myslím, lebo naša obec nesiahla ako za celý čas, čo som starosta, takže snažím sa tomu vyhnúť. Ale dám len taký malý príklad. Sú obce, ktoré majú 50-tisíc na účte na rezervnom fonde a potrebujú na opravu verejného osvetlenia, verejného rozhlasu a opravu ciest a chodníkov 10-tisíc eur. Takže 50-tisíc majú na účte a ony si majú tých 10-tisíc zobrať úver? Si myslím, že nie, lebo aj tak sú, potom musia splatiť z bežných príjmov. Takže preto sú tie peniaze, ja si myslím, to neni rozhodovanie starostov ani primátora, je to rozhodovanie poslancov. A pevne verím, že nie sú tí poslanci takí, že by chceli prehajdákať tie peniaze. Ďakujem.
39. schôdza NR SR - 8.deň - A. dopoludnia
Dátum: 2025-09-19
Poslanec: Gašparovič, Štefan (SMER - SD)
Druh vystúpenia: Vystúpenie

140. Ďakujem za slovo. Vážený pán predsedajúci, kolegyne kolegovia, cieľom predloženého návrhu je zmierniť negatívny dopad na daňové príjmy v rozpočtoch obcí a vyšších územných celkov. Doplnenou úpravou sa umožní obciam a vyšším územným celkom do konca roka 2026 použiť na krytie výdavkov bežného rozpočtu aj zdroje rezervného fondu. Obdobné návrhy boli do zákona o rozpočtových pravidlách územnej samosprávy schválené aj pre roky 2010, 2023, 2024 a 2025. Tento návrh inkorporoval aj pozmeňujúci návrh skupiny poslancov, ktorý bol schválený v rámci schvaľovania zákona č. 343/2024 Z. z., ktorým bol do zákona o rozpočtových pravidlách územnej samosprávy doplnený § 21k. Návrh na doplnenie § 211 je obsahovo totožný s § 21k, avšak predlžuje sa obdobie platnosti výnimky aj na rok 2026. Prosím o podporu tohto návrhu zákona a ďakujem.
33. schôdza NR SR - 1.deň - B. popoludní
Dátum: 2025-03-25
Poslanec: Gašparovič, Štefan (SMER - SD)
Druh vystúpenia: Vystúpenie

152. Vážený pán predsedajúci, vážené panie poslankyne, vážení páni poslanci, keďže sudkyni Ústavného súdu zanikla funkcia dňa 30. septembra 2023 a Národnou radou neboli doposiaľ zvolení kandidáti na sudcu Ústavného súdu, predseda Národnej rady vyhlásil novú voľbu II a vyzval oprávnené subjekty, aby ústavnoprávnemu výboru podávali návrhy kandidátov na sudcu Ústavného súdu. Národná rada podľa čl. 134 ods. 2 Ústavy Slovenskej republiky navrhuje prezidentovi Slovenskej republiky dvojnásobný počet kandidátov na sudcu Ústavného súdu, ktorý má vymenovať, v tomto prípade je potrebné zvoliť a prezidentovi navrhnúť dvoch kandidátov. V určenom termíne bol predložený jeden návrh kandidátky na sudkyňu Ústavného súdu, pani Lívia Trellová. Podľa § 116a ods. 3 zákona o rokovacom poriadku predseda ústavnoprávneho výboru pozval navrhnutú kandidátku na svoju 75. schôdzu, ktorá sa uskutočnila 30. januára 2025. Ústavnoprávny výbor po prerokovaní návrhu na voľbu kandidátky na sudkyňu Ústavného súdu uznesením č. 259 podľa § 116a ods. 4 zákona o rokovacom poriadku rozhodol, že navrhnutá kandidátka Lívia Trellová spĺňa podmienky ustanovené v čl. 134 ods. 4 Ústavy Slovenskej republiky. Ústavnoprávny výbor zároveň odporúča vykonať voľbu podľa ustanovení zákona o rokovacom poriadku Národnej rady a podľa volebného poriadku o voľbe a odvolávaní funkcionárov. Pán predsedajúci, prosím, otvorte rozpravu.
22. schôdza NR SR - 11.deň - A. dopoludnia
Dátum: 2024-11-07
Poslanec: Gašparovič, Štefan (SMER - SD)
Druh vystúpenia: Vystúpenie s faktickou poznámkou

87. Ďakujem za slovo. Pani kolegyňa, presne ste ukázali zas len ministerstvá, bývate v Bratislave, takže mesto Bratislava má veľké právne oddelenie, ale stále zabúdame na regióny, na starostov, ktorí nemajú právne oddelenie, majú dvoch zamestnancov, majú školu, škôlku, základné školy, ktoré majú samostatný právny subjekt, takisto nemajú právnych zamestnancov, musia si to riešiť koľko ráz u advokátskych kancelárií a tieto peniaze by mohli ísť na mzdy učiteľom. Takže naozaj nepozerajme len Bratislava a ministerstvá, ale táto pomoc, to predĺženie je hlavne pre obce, pre základné školy, materské školy. Čo sa týka dní, kto vie vybaviť za štyri dni, nie je problém, ale sú tam veľké problémy aj s archiváciou, lebo niekto si žiada viac jak 10-, 15-ročné veci staré, kde sa musia vyhľadať v archíve. Takže treba pozerať aj na regióny. (Potlesk.)
22. schôdza NR SR - 2.deň - B. popoludni
Dátum: 2024-10-23
Poslanec: Gašparovič, Štefan (SMER - SD)
Druh vystúpenia: Vystúpenie v rozprave

163. Ďakujem za slovo. Vážený pán predsedajúci, vážené poslankyne, vážení poslanci, dovoľte, aby som vás informoval o prerokovaní návrhu zákona v ústavnoprávnom výbore. Národná rada pridelila návrh zákona na prerokovanie ústavnoprávnemu výboru, ktorý určil aj ako gestorský výbor a určila lehotu na prerokovanie návrhu zákona vo výbore. Ústavnoprávny výbor návrh zákona prerokoval a odporúča ho schváliť. Poslanci Národnej rady, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru stanovisko k predmetnému návrhu zákona. Správa neobsahuje pozmeňujúce návrhy. Správa ústavnoprávneho výboru o prerokovaní návrhu zákona, tlač 489a, bola schválená uznesením ústavnoprávneho výboru z 22. októbra 2024. Týmto uznesením ma zároveň výbor ako spoločného spravodajcu poveril, aby som na schôdzi Národnej rady informoval o výsledku rokovania výboru, predkladal návrhy podľa príslušných ustanovení zákona o rokovacom poriadku, a výbor určil poslancov Čellára, Eliáša, Gašpara, Glücka, Plevíkovú a Lučanského za náhradníkov spravodajcu. Pán predsedajúci, otvorte, prosím, rozpravu.
12. schôdza NR SR - 1.deň - B. popoludní
Dátum: 2024-04-16
Poslanec: Gašparovič, Štefan (SMER - SD)
Druh vystúpenia: Vystúpenie v rozprave

25. Vážený pán predsedajúci, vážené panie poslankyne, vážení páni poslanci, keďže členka Súdnej rady zvolená Národnou radou sa vzdala funkcie a funkcia jej zanikla 15. decembra 2023, je potrebné, aby Národná rada zvolila jedného člena Súdnej rady. Predseda Národnej rady z tohto dôvodu vyzval oprávnené subjekty, aby mu podávali návrhy kandidátov na člena Súdnej rady. Kandidáti musia spĺňať podmienky ustanovené v čl. 141a ods. 3 Ústavy Slovenskej republiky a podľa § 3 ods. 2 zákona č. 185/2002 Z. z. o Súdnej rade. V určenom termíne bol predložený jeden návrh kandidáta, a to profesor Jaroslav Klátik. Podľa § 117 ods. 3 zákona o rokovacom poriadku ústavnoprávny výbor pozval navrhnutého kandidáta na svoju 24. schôdzu, ktorá sa uskutočnila 26. februára 2024. Ústavnoprávny výbor po prerokovaní návrhu na voľbu člena Súdnej rady uznesením č. 50 prijal podľa § 117 ods. 4 zákona o rokovacom poriadku stanovisko, že kandidát profesor Jaroslav Klátik spĺňa ustanovené podmienky. Ústavnoprávny výbor zároveň odporúča vykonať voľbu podľa ustanovení zákona o rokovacom poriadku Národnej rady a podľa volebného poriadku o voľbe a odvolávaní funkcionárov. Pán predsedajúci, prosím, otvorte rozpravu.
22. schôdza NR SR - 10.deň - B. popoludni
Dátum: 2024-11-06
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

86. Ďakujem pekne za slovo. Pani Kolíková, na začiatok sa vám ospravedlňujem, že som vám skákal do reči, úprimne, a teraz už musím prejsť k tomu, čo ste tu zase predviedli. Pani kolegyňa, jediný, koho zatiaľ táto novela nejakým spôsobom benefitovala, je právoplatne odsúdený zločinec Kiska, ktorý podľa predošlej právnej úpravy mohol mať trest niekde medzi 7 až 12. Vyviazol s podmienkou. Takže vôbec tie vaše reči o nejakých našich ľuďoch a podobné nezmysly, čo ste nám tu opäť s takou vašou veľmi príjemnou, príjemným tónom hlasu, hovorím v úvodzovkách, a vy ste, pani Kolíková, zaviazali plán obnovy na existenciu nejakej špeciálnej prokuratúry. Takže okrem toho, že vy ste prokuratúru špeciálnu zničili, vy ste menili zákon, vy ste ako bývalá ministerka boli súčasťou vlády, ktorá presadila to, aby do funkcie špeciálneho prokurátora bol ustanovený človek – politik, neprokurátor a okrem iného takisto právoplatne odsúdený zločinec za zabitie človeka, a vy ste z takéhoto človeka urobili špeciálneho prokurátora, ktorý systémovo zdevastoval celú inštitúciu, že jednoducho musela byť zrušená, musela byť zrušená z toho dôvodu, že za prácou týchto elitných prokurátorov sú, bohužiaľ, aj mŕtvi, sú, bohužiaľ, aj mŕtvi a existujú desiatky rozhodnutí a nálezov Ústavného súdu o porušovaní základných ľudských práv. (Potlesk.)
22. schôdza NR SR - 5.deň - A. dopoludnia
Dátum: 2024-10-28
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

24. Pani ministerka, ja nie som odborník na kultúru, v každom prípade ti chcem poďakovať, že si vyzliekla donaha, donaha si vyzliekla týchto slušných, lepších ľudí, progresívnych, ktorí majú patent na rozum, ktorí presne vedia všetko, o všetkom na celom svete a majú plné ústa slov o slušnosti, o transparentnosti, o tolerancii, o nejakom vyššom dobre, ale len, len pokiaľ nemáš iný názor. Pokiaľ nemáš iný názor na kultúru, ako má pani Jaurová alebo jej ďalší kolegovia, tak tá slušnosť tam končí, tak kde začína iný názor, tam končí slušnosť a tolerancia progresivistov. Obzvlášť počúvame tu o tom, že ako sa treba správať ku ženám, ja mám pocit, že ty si žena, a to, čo si voči tebe dovoľujú, ja som videl nejaké fotky z protestov, kde si bola doobliekaná do nejakej nacistickej uniformy, a to hovoria ľudia, podľa ktorých Slovenské národné povstanie, tam, kde, ako si uviedla, tvoj dedo bojoval, nebolo v podstate ani národné, že to bola všetko nejaká komunistická propaganda, a títo ľudia, títo ľudia idú hovoriť o slušnosti, o morálke a o tom, ako sa má slušne komunikovať a vyjadrovať iný názor. A prednes mala pani Jaurová, ktorá mala možnosť ukázať ako vie robiť kultúru, keď organizovala Košice – hlavné mesto kultúry, kde, kde boli rôzne pochybnosti aj o tom, že ako sa tam hospodárilo, ale hlavne boli prizývané kapely veľmi vulgárne, ktoré mali v názve a volali sa, že P... z hoven , tak to je tá kultúra. Díky.
22. schôdza NR SR - 4.deň - A. dopoludnia
Dátum: 2024-10-25
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

90. Ďakujem pekne za slovo. Budem sa držať rokovacieho poriadku a budem reagovať iba na teba, Tibor, lebo veľmi rád by som zareagoval tu na kolegyňu, ktorá pred chvíľou mala slovo, ale to si nechám všetko do rozpravy. Hovoril si o dohodách o vine a trest a o tom, že rešpektuješ nález Ústavného súdu, aj ja ho rešpektujem a tiež ma veľmi mrzí, že niektoré dohody o vine a trestoch, alebo dohody o vine a treste kajúcnika, alebo viacerých kajúcnikov nebudú môcť byť prešetrené, pretože aj podľa môjho názoru tieto dohody o vine a treste boli zneužívané na to, aby mohla vtedajšia vláda drancovať opozíciu, či už je to Makó, Slobodník, Imrecze, Tiger a ďalší. A ešte ako bonus, napr. taký Lajo Makó mal štátne zákazky počas bývalých vlád. Kritizoval to aj minister Sulík, ktorý však s tým nemohol robiť nič, pretože tú zákazku asi nedalo jeho ministerstvo, ale rozhodne to asi nie je v poriadku, keď človek, ktorý svedčí v citlivých veciach, dostáva takéto výhody, že má aj štátne zákazky. Toto všetko sa tu dialo od roku 2020 do roku 2023. V ďalšom sa chcem vyjadriť ku Kováčikovi a z tejto pozície sa chcem aj poďakovať pani prezidentke Čaputovej, že nevymenovala, že odmietla vymenovať zločinca Lipšica na funkciu generálneho prokurátora, to je jediné, čo urobila pre Slovensko správne za celý svoj mandát, ale urobila vážnu vec, pretože zločinec Lipšic nemohol byť generálny prokurátor, ale potrebovali z neho urobiť aspoň špeciálneho prokurátora, tak potrebovali poslať Záleskú, aby drakonickým trestom viac ešte o rok vymerala, ako navrhoval prokurátor Kováčikovi, no a rozhodoval o ňom na druhom stupni senát 5T, strýko-senát, čiže o celom konaní je pochybnosť a veľmi správne minister podal dovolanie v tejto veci a veľmi sa teším na rozhodnutie Najvyššieho súdu.
22. schôdza NR SR - 4.deň - A. dopoludnia
Dátum: 2024-10-25
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

80. Ďakujem pekne za slovo. Pani Kolíková, pána poslanca, pána podpredsedu Danka ste tu poučovali o právnom štáte. Ja sa pýtam, že kde ste boli vy, keď vám niekto mohol počas vášho života vysvetliť, že nikoho podľa Ústavy Slovenskej republiky nemožno mučiť ani podrobiť krutému neľudskému či ponižujúcemu zaobchádzaniu, alebo trestu. Nikoho nemožno stíhať alebo pozbaviť slobody inak, ako z dôvodov a spôsobom, ktorý ustanoví zákon. Obvineného alebo podozrivého možno zadržať len v prípadoch ustanovených zákonom. Počas toho, ako ste boli ministerkou spravodlivosti, boli ľudia v nezákonných väzbách, v nezákonných väzbách. V takej istej nezákonnej väzbe, v akej zomrel pán generál Lučanský. Ten človek tam nemal čo robiť, pretože bol na Slovensku, vrátil sa, aby čelil trestnému stíhaniu, spolupracoval s políciou, ale vy ste ho potrebovali rupnúť do väzby, aby ste sa mohli chvastať, že očisťujete spoločnosť. Aby ste mohli naplniť pexeso Remišovej, a ďalších vašich priateľov zo strany bez ľudí... Za ľudí či ja neviem, aká to strana ste boli. A teraz, vy nám tu idete niečo vyčítať. Vy, pani Kolíková. Ešte sa vrátim, ku nebohému Krivočenkovi. Patakyová povedala veľmi jasne, že boli porušené jeho práva, bolo k dispozícií asi 30 pľúcnych ventilácií, stačilo, keby ste ho presunuli do Bratislavy, a nie do Trenčína, a navyše rodina advokáta Krivočenka ani nevedela, že ich otec, manžel vydýchol poslednýkrát. Dozvedeli sa to až na druhý deň možno z médií. A povedali ste veľmi správne, že doprajete jeho rodine odškodné od vlády, kvôli ktorej nemajú otca a manžela, odškodné 90-tisíc. Tak ho teda zaplaťte, tak ho teda zaplaťte. A máme pre vás prichystané jedno uznesenie, ktorým to od vás budeme žiadať, keď príde ten správny čas. Ďakujem pekne. (Potlesk.)
22. schôdza NR SR - 4.deň - A. dopoludnia
Dátum: 2024-10-25
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

78. Uf, pani mini... pani exministerka, pani poslankyňa Mária Kolíková, toto skôr bolo úplne, že sa vyviňujete a ospravedlňujete v podstate za to, kým ste boli ministerkou. A chcem sa vyjadriť, lebo ste sa dlho venovali pánovi advokátovi Krivočenkovi a pánovi generálovi Lučanskému, že, že vraj je to ako úbohé, a neviem ešte čo ste tam použili, že to používame, vlastne ich úmrtie. No, je fakt, že počas ministrovania došlo k týmto hrozným úmrtiam, je fakt, že vy beriete za to zodpovednosť. To nie, že my vlastne ZVJS obviňujeme. My obviňujeme vás. My poukazujeme na vašu zodpovednosť, že ste za tú smrť sama zodpovedná, najmä, čo sa týka pána advokáta Krivočenka, pretože tie ventilácie boli k dispozícii. Vy ste sa o to nestarali, vy ste to mali dobre povedané, úplne na háku, že či prežije, alebo nie. Či vám to vyhovovalo, či vyhovovala tá smrť, ešte ste jeho osobu potom stroho nazvali tou osobou , možno už keď niekto sa dostane do väzby, tak to vnímate, že už nie je ľudská bytosť, ja fakt neviem. A teda arogantne ste sa veľmi chovali, nie takto súcitne, ak teraz sme tu videli v rozprave. A chcem sa aj spýtať, že či ste sa aspoň ospravedlnili tu prítomnému poslancovi Adamovi Lučanskému za to, že jeho otec za vašej vlády vášho ministrovania tragicky zomrel vo väzbe.
19. schôdza NR SR - 13.deň - A. dopoludnia
Dátum: 2024-10-02
Poslanec: Glück, Richard (SMER - SD)
Druh vystúpenia: Vystúpenie s faktickou poznámkou

58. Ďakujem veľmi pekne za slovo. Na začiatok musím povedať, že kolegovia z Progresívneho Slovenska opakujú od rána do večera to isté, tie isté nezmysly, od skráteného legislatívneho konania až po druhé čítanie. Tak teraz som skutočne nepochopil a navyše Gašpar Tibor povedal, že opakovanie je matka múdrosti. Takže toto sú veci, o ktorých musíme hovoriť. A ja teraz som sa strašne pobavil na tom, že tu nejaký akože štátny zamestnanec, ale poďme si pozrieť, že čo to je vlastne ten Útvar hodnoty za peniaze. Úlohou Útvaru hodnoty za peniaze je zvyšovať hodnotu, ktorú za svoje peniaze verejnosť dostáva. Naším cieľom je posilniť orientáciu na výsledky pri rozhodovaní o verejných politikách, reguláciách, investíciách a prevádzke štátu. Podstatou hodnoty za peniaze je posúdiť, či peniaze daňovníkov budú skutočne vynaložené najlepšie, ako je možné pre dosiahnutie stanoveného cieľa. Útvar hodnoty za peniaze je gestorom metodiky revízie výdavkov a zabezpečuje štandardizáciu výstupu, ktoré hodnotia efektívnosť verejných výdavkov naprieč ministerstvami. Pán Kišš bol na čele tohto útvaru a ja sa pýtam, čo bolo to najlepšie rozhodnutie, keď sa tu na celoplošné testovanie, lotérie očkovacích bonusov vyhodilo 780 mil. eur, na expirované vakcíny išlo 100 mil. eur, zaplatené, ale nedodané vakcíny išlo 30 mil. eur, na testovacie MOM-ky, čo bol super biznis pre kolegov tam zhora, 110 mil. eur, darovaná technika 671 mil. eur, legislatívna smršť 1,6 mld., 15 mil. eur na zneužitú pandemickú pomoc v Pezinku a tak ďalej, dokopy v hodnote 3,7 miliardy. Budeme tu hovoriť od rána do večera o tom, čo ten, čo sa tam rehlí, spôsobil aj spolu so svojimi kamošmi. (Reakcia z pléna.)